JCK งานเข้า! ศาลฯ สั่งเพิกถอนใบอนุญาตก่อสร้าง “มหาดเล็กหลวง 2”
ผู้สื่อข่าวรายงานว่า ในวันนี้ (26 ก.ย.62) ศาลปกครองกลาง …
26 ก.ย. 2562

ผู้สื่อข่าวรายงานว่า ในวันนี้ (26 ก.ย.62) ศาลปกครองกลางมีคำพิพากษาให้เพิกถอนใบอนุญาตก่อสร้างอาคาร ดัดแปลงอาคารโครงการมหาดเล็กหลวง 2 เรสซิเดนส์ ในซอยมหาดเล็กหลวง 2 ถ.ราชดำริ แขวงลุมพีนี เขตปทุมวัน ของสำนักงานพระคลังข้างที่ โดยให้มีผลย้อนหลังตั้งแต่วันที่ 1 มิ.ย. 59 ซึ่งเป็นวันที่ออกใบอนุญาต เนื่องเห็นว่าการออกใบอนุญาตดังกล่าวไม่ชอบด้วยกฎหมาย
โดยโครงการดังกล่าว เป็นโครงการของบริษัท ไทยพัฒนาโรงงานอุตสาหกรรม จำกัด (มหาชน) หรือ TFD ซึ่งขณะนี้เปลี่ยนชื่อเป็น บริษัท เจซีเค อินเตอร์เนชั่นแนล จำกัด (มหาชน) หรือ JCK
ทั้งนี้คดีดังกล่าว สมาคมต่อต้านสภาวะโลกร้อนได้รับมอบอำนาจจากประชาชน 48 รายที่เป็นเจ้าของกรรมสิทธิ์ที่พักอาศัยห้องชุด อาคารชุดคิวหลังสวน อาคารแกรนด์หลังสวน ซ.หลังสวน เขตลุมพีนี อยู่ใกล้กับโครงก่อสร้างดังกล่าวยื่นฟ้องผู้อำนวยการเขตปทุมวัน และพวกรวม 3 คน เนื่องจากเห็นว่าการออกใบอนุญาตก่อสร้างโครงการไม่ชอบด้วยกฎหมาย และการก่อสร้างก่อให้เกิดผลกระทบด้านสิ่งแวดล้อม
ส่วนเหตุที่ศาลปกครองสั่งเพิกถอนระบุว่า เมื่อข้อเท็จจริง ปรากฏว่าถ.มหาดเล็กหลวง 2 มีเขตทางกว้าง 12 เมตรถึง 13.57 เมตร การที่สำนักงานการโยธากรุงเทพมหานคร ออกใบอนุญาตให้ก่อสร้างดัดแปลงอาคาร เลขที่ 20/2559 ลงวันที่ 1มิ.ย. 59 ให้สำนักงานพระคลังข้างก่อสร้างเป็นอาคารสูง 41 ชั้น ชั้นใต้ดิน 1 ชั้นเพื่อใช้เป็นอาคารอยู่อาศัยรวม 145 ห้อง พื้นที่ 44,618 ตารางมีพื้นที่รวมกันทุกชั้นในหลังเดียวกันตั้งแต่ 1 หมื่นตารางเมตรขึ้นไป ถือเป็นอาคารขนาดใหญ่พิเศษ ตั้งอยู่บนที่ดินแปลงย่อยที่ 24 โดยอยู่ติดกับถ.มหาดเล็กหลวง 2 ที่มีขนาดเขตทางกว้างน้อยกว่า 18 เมตร จึงเป็นการฝ่าฝืนตามข้อ 2 วรรคสอง ของกฎกระทรวงฉบับที่ 33 (พ.ศ. 2535) ออกตามความในพ.ร.บ.ควบคุมอาคารพ.ศ. 2522
ประกอบกับที่ดินตามโฉนดเลขที่ดินเลขที่ 2220 เลขที่ดิน 3ของสำนักงานพระคลังข้างที่อยู่ในเขตพื้นที่สีแดง ที่ดินประเภทพานิชกรรม ซึ่งตามกฎกระทรวงให้ใช้บังคับผังเมืองรวมกรุงเทพมหานคร 2556ข้อ 22 วรรคสอง กำหนดว่า ที่ดินประเภทนี้ห้ามใช้ประโยชน์เพื่อกิจการตามที่กำหนดดังต่อไปนี้ ..(9) การประกอบพานิชยกรรมที่มีพื้นที่ประกอบการเกิน 1 หมื่นตารางเมตร เว้นแต่ที่ตั้งริมถนนสาธารณะที่มีขนาดเขตทางไม่น้อยกว่า 16 เมตร หรือตั้งอยู่ภายในระยะ 500 เมตรจากบริเวณโดยรอบสถานีรถไฟฟ้าขนส่งมวลชน เมื่อที่ดินที่ดังกล่าวมิได้ตั้งอยู่ริมถนนสาธารณะ ที่มีขนาดเขตทางไม่น้อยกว่า 16 เมตร จึงไม่ชอบตามข้อกำหนดตามกฎกระทรวงดังกล่าว
ดังนั้นการออกใบอนุญาตก่อสร้างจึงเป็นการกระทำไม่ชอบด้วยกฎหมาย จึงมีคำพิพากษาให้เพิกถอนใบอนุญาตโดยให้มีผลย้อนหลังตั้งแต่วันที่ 1 มิ.ย. 59 ที่มีการออกใบอนุญาต โดยยังคงให้คำสั่งกำหนดมาตรการคุ้มครองชั่วคราวก่อนมีคำพิพากษาเมื่อวันที่ 28 ธ.ค. 59 ที่ให้ชะลอการก่อสร้างไว้ก่อนจนกว่าศาลจะมีคำพิพากษานั้นมีผลต่อไปจนกว่าคดีถึงที่สุดหรือมีคำสั่งเป็นอย่างอื่น